## Djelomično rješenje - Dodatak Standardnoj ponudi

### NN 42/2009 (6.4.2009.), Djelomično rješenje - Dodatak Standardnoj ponudi

42 06.04.2009 Djelomično rješenje - Dodatak Standardnoj ponudi

HRVATSKA AGENCIJA ZA POŠTU I ELEKTRONIČKE KOMUNIKACIJE

965

Temeljem članka 12. stavka 1., članka 14. stavka 4., članka 128. stavka 2. i članka 133. stavka 2. Zakona o elektroničkim komunikacijama (»Narodne novine« 73/08, dalje u tekstu: ZEK), u skladu s člankom 56. stavkom 19. Zakona o telekomunikacijama (»Narodne novine« 122/03, 158/03, 60/04 i 70/05, dalje u tekstu: ZOT), člankom 7. stavkom 12. Pravilnika o pristupu mreži i međusobnom povezivanju (»Narodne novine« 185/03, dalje u tekstu: pravilnik), člankom 215. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku donošenja standardne ponude pristupa mreži i međusobnog povezivanja Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 26. veljače 2009.g. donijelo sljedeće

DJELOMIČNO RJEŠENJE

I. U Dodatak Standardnoj ponudi za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT- Hrvatskih telekomunikacija d.d. za potrebe međusobnog povezivanja koji je Hrvatska agencija za poštu i elektroničke komunikacije zaprimila 22. siječnja 2009.g. određuju se trgovačkom društvu HT-Hrvatske telekomunikacije d.d. sljedeće izmjene:

Ad 1

U Dodatku 7 »Cijene« u članku 1.5. »Vrijeme rada kod naplate prema utrošenom vremenu i materijalu« tablica se mijena i glasi:

|  |  |
| --- | --- |
|  | cijena bez PDV-a, (po satu) |
| Radovi na montaži, izgradnji, uvlačenju i polaganju kabela, spajanja, mjerenja, primopredaja izvedenih radova, građevinski radovi, pratnja pri posjeti lokacije | 178 HRK |
| Nadzor, projektiranje, planiranje | 222 HRK |

Ad 2

»Troškovnik HT-Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja« koji čini dio specifikacije cijena usluge kolokacije za potrebe međusobnog povezivanja potrebno je izmijeniti na sljedeći način:

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| RADOVI ZA REALIZACIJU KOLOKACIJE ZA POTREBE INTERKONEKCIJE | | | | | | | | | | | | | | | |
|  | |  | |  |  | |  | |  | |  | |  | |  |
| 1. CJENIK USLUGA KABEL MONTERSKIH RADOVA ZA REALIZACIJU KOLOKACIJE ZA POTREBE INTERKONEKCIJE | | | | | | | | | | | | | | | |
|  | |  | |  |  | |  | |  | |  | |  | |  |
| 1.1. MONTAŽA DDF RAZDJELNIKA I INTERKONEKCIJSKOG KABELA | | | | | | | | | | | | | | | |
| Redni  broj |  | | Naziv radova | | | Mjera | | Cijena  (kn) | | Opći administrativni troškovi (12,18%) | | Cijena ukupno (kn) | | Količina | Količina x  cijena |
| 1. |  | | Ispitivanje i mjerenje E1 (2Mb/s) grupa, označavanje kabela i regleta | | | kom. | | 89,00 | | 10,84 | | 99,84 | | 1,00 | 99,84 |
| 2. |  | | Izrada i montaža adaptera za DDF regletu kod Operatora | | | kom. | | 178,00 | | 21,68 | | 199,68 | | 1,00 | 199,68 |
| 3. |  | | Izrada i montaža pločice za označavanje kabela | | | kom. | | 29,67 | | 3,61 | | 33,28 | | 1,00 | 33,28 |
| 4. |  | | Izrada prespojnih vrpci za DDF T-Coma, montaža konektora 1,6/5,6 muški kutni crimp (3,6 mm) | | | kom. | | 59,33 | | 7,23 | | 66,56 | | 1,00 | 66,56 |
| 5. |  | | Montaža DDF regleta  Terminal Block 16 coax konektorima | | | kom. | | 178,00 | | 21,68 | | 199,68 | | 1,00 | 199,68 |
| 6. |  | | Montaža konektora 1,6/5,6 – ž.kut. crimp (3,6 mm) | | | kom. | | 29,67 | | 3,61 | | 33,28 | | 1,00 | 33,28 |
| 7. |  | | Postavljanje DDF reglete na DDF razdjelnik T-Coma | | | kom. | | 29,67 | | 3,61 | | 33,28 | | 1,00 | 33,28 |
| 8. |  | | Postavljanje reglete 19-incha na DDF razdjelnik Operatora | | | kom. | | 178,00 | | 21,68 | | 199,68 | | 1,00 | 199,68 |
| 9. |  | | Povlačenje multikoaksialnog kabela | | | m | |  | | 0,00 | | 10,30 | | 1,00 | 10,30 |
| 10. |  | | Prijevoz za realizaciju kabel monterskih radova | | | km | |  | | 0,00 | | 4,00 | | 1,00 | 4,00 |
| Ukupni radovi (kn) | | | | | | | | | | | | | | | 879,59 |
|  | | | | | | | | | | | | | | | |
| 2. CJENIK KONZULTING USLUGA ZA REALIZACIJU KOLOKACIJE ZA POTREBE INTERKONEKCIJE | | | | | | | | | | | | | | | |
|  | |  | |  |  | |  | |  | |  | |  | |  |
| 2.1. TROŠKOVI PROJEKTIRANJA – KABEL MONTERSKI RADOVI | | | | | | | | | | | | | | | |
| Redni  broj |  | | Vrsta troška | | | Mjera | | Cijena  (kn) | | Opći administrativni troškovi (12,18%) | | Cijena ukupno (kn) | | Količina | Količina x  cijena |
| 1 |  | | Izrada tehničkog rješenja (uključeni troškovi puta) | | | kom. | |  | |  | | 3.552,00 | | 1,00 | 3.552,00 |
| 2 |  | | Izrada izvedbeno-tehničke dokumentacije instaliranih parica (1 parica=1 komad) i unos u DIS | | | kom. | |  | |  | | 2,88 | | 1,00 | 2,88 |
| Ukupni troškovi projektiranja ponude (Kn) | | | | | | | | | | | | | | | 3.554,88 |
|  | |  | |  |  | |  | |  | |  | |  | |  |
| 2.2. TROŠKOVI PRIMOPREDAJE I KONTROLE KVALITETE – KABEL MONTERSKI RADOVI | | | | | | | | | | | | | | | |
| Redni  broj |  | | Vrsta troška | | | Mjera | | Cijena  (kn) | | Opći administrativni troškovi (12,18%) | | Cijena ukupno (kn/sat) | | Količina | Količina x  cijena |
| 1 |  | | Rad na primopredaji izvedenih radova | | | sat | |  | |  | | 222,00 | | 1,00 | 222,00 |
| Ukupni troškovi (sati x 222,00 kn) | | | | | | | | | | | | | | | 222,00 |

II. U ostalom dijelu Dodatak Standardne ponude za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT- Hrvatskih telekomunikacija d.d. za potrebe međusobnog povezivanja koji je Hrvatska agencija za poštu i elektroničke komunikacije zaprimila 22. siječnja 2009.g. ostaje neizmijenjen.

III. Trgovačko društvo HT-Hrvatske telekomunikacije d.d. obvezuje se u roku od 8 dana od primitka ovog djelomičnog rješenja dostaviti Hrvatskoj agenciji za poštu i elektroničke komunikacije Dodatak Standardne ponude za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT- Hrvatskih telekomunikacija d.d. za potrebe međusobnog povezivanja usklađen s izmjenama iz točke I. ovog rješenja, radi izdavanja suglasnosti.

IV. Ovo rješenje objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je dana 19. prosinca 2008.g. po službenoj dužnosti, sukladno članku 124. ZUP-a, pokrenula postupak donošenja standardne ponude pristupa mreži i međusobnog povezivanja trgovačkog društva HT-Hrvatske telekomunikacije d.d. (dalje u tekstu: HT). Sukladno članku 128. stavku 2. ZEK-a do završetka postupka iz članka 52. stavka 1. ZEK-a, ostaju na snazi i primjenjuju se sve regulatorne obveze koje su određene ili propisane operatorima sa značajnom tržišnom snagom na temelju propisa koji su vrijedili do stupanja na snagu ZEK-a. Upravni postupak pokrenut je radi pravne sigurnosti sudionika na tržištu elektroničkih komunikacijskih mreža i usluga, s obzirom na činjenicu da je valjanost standardne ponude koja je bila na snazi u vrijeme pokretanja upravnog postupka trebala prestati 31. prosinca 2008. g. »Popisom mjerodavnih tržišta i operatora i davatelja telekomunikacijskih usluga koji imaju znatniju tržišnu snagu na tim mjerodavnim tržištima« (klasa: 344-01/07-01/939, urbroj: 376-11-1), kojeg je Vijeće Hrvatske agencije za telekomunikacije objavilo 17. prosinca 2007. g. HT je proglašen operatorom sa znatnijom tržišnom snagom na tržištu usluga nepokretnih javnih telefonskih mreža na području Republike Hrvatske, i to: javnih govornih usluga i usluga prijenosa govora, zvuka, podataka, dokumenata, slika i drugog u nepokretnoj telekomunikacijskoj mreži, kao i na tržištu međusobnog povezivanja i tržištu iznajmljenih telekomunikacijskih vodova. Slijedom navedenog, sukladno članku 128. stavku 2. ZEK-a i članku 56. stavku 3. ZOT-a, članku 6. stavku 6. pravilnika, Agencija je podneskom od 19. prosinca 2008. g. predložila HT-u da do 31. prosinca 2008. g. dostavi Vijeću Agencije novu standardnu ponudu.

U navedenom podnesku Agencija je HT-u predložila da Dodatak standardnoj ponudi – Ponuda za kolokacijske usluge HT-Hrvatskih telekomunikacija d.d. za potrebe međusobnog povezivanja od 27. kolovoza 2007. g. (dalje u tekstu: ponuda za kolokaciju) uskladi sa Standardnom ponudom HT-Hrvatskih telekomunikacija d.d. za uslugu pristupa izdvojenoj lokalnoj petlji koja je odobrena 21. srpnja 2008.g. (dalje u tekstu: RUO), te takvu dostavi Vijeću Agencije na izdavanje suglasnosti. Agencija je također zatražila dostavu normativa za tehnička rješenja koja čine dio specifikacije cijena usluge kolokacije za potrebe međusobnog povezivanja odnosno koje HT primjenjuje unutar ponude za kolokaciju, a ako bi isti bili transparentno prikazani unutar ponude za kolokaciju. Naime, Agencija je predložila da tekst ponude za kolokaciju ostane neizmijenjen osim u odredbama koje su precizirane podneskom Agencije od 14. siječnja 2009.g.

Slijedom navedenog, a s obzirom na činjenicu da je valjanost standardne ponude koja je bila na snazi u trenutku pokretanja upravnog postupka trebala prestati 31. prosinca 2008. g., Vijeće Agencije je donijelo privremeno rješenje (klasa: UP/I-344-01/08-01/03309, urbroj: 376-11-08-02 od 23. prosinca 2008.g.) prema kojem Standardna ponuda za usluge međusobnog povezivanja HT-Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 27. kolovoza 2007. g. ostaje na snazi do okončanja ovog upravnog postupka.

HT se očitovao podneskom koji je Agencija zaprimila 2. siječnja 2009. g. U svezi predložene izmjene ponude za kolokaciju, prema stajalištu HT-a rok za očitovanje na istu je neprimjereno kratak. Kako je upravni postupak započet nakon stupanja na snagu ZEK-a, HT tvrdi da se najprije mora provesti postupak analize tržišta na temelju kojeg se određuju regulatorne obveze operatorima sa značajnom tržišnom snagom te predlaže da Agencija dovrši postupak analize mjerodavnih tržišta, a ako rezultati analize pokažu potrebnim, provede ZEK-om propisan postupak i odredi regulatorne obveze. Isto tako, predlaže da Agencija produlji valjanosti standardne ponude do završetka postupka analize tržišta. HT nije dostavio novu standardnu ponudu kako mu je Agencija predložila podneskom od 19. prosinca 2008. g.

Na navode HT-a Agencija se očitovala podneskom od 14. siječnja 2009.g. te je naglasila da namjera Agencije nije bila, kao što to tvrdi HT, potpuno izjednačavanje kolokacijskih uvjeta za potrebe međusobnog povezivanja s kolokacijskim uvjetima u svrhu izdvajanja lokalne petlje (što je vidljivo primjerice iz načina naplate troškova pripreme i stavljanja na raspolaganje kolokacijskog prostora u svrhu međusobnog povezivanja, čime je Agencija prepoznala razliku među uslugama), već je namjera Agencije jasnije definirati neke postupke, a radi smanjenja mogućih kasnijih obostranih primjedbi na izvedene radove te s obzirom na uočenu praksu prilikom korištenja kolokacijskih prostora u svrhu izdvajanja lokalne petlje. Stoga navodi HT-a kako Agencija želi doslovno preslikavanje uvjeta unutar dviju predmetnih usluga ne stoje, iz razloga što Agencija prepoznaje različitost u načinu kolokacija kao i vrsti opreme koja se smješta u kolokacijski prostor čemu u prilog ide i činjenica da postoji zasebna ponuda za kolokaciju koja ima svoje specifičnosti u odnosu na odredbe RUO-a.

Slijedom navedenog, Agencija je podneskom od 14. siječnja 2009.g. HT-u ponovila prijedlog u svezi izmjene određenih dijelova ponude za kolokaciju na način da se ista uskladi s RUO-om, budući da HT već u praksi provodi odredbe RUO-a, te je s predloženim izmjenama upoznat tijekom postupka izmjene RUO-a. Naime, s obzirom da se ponuda za kolokaciju, kao i RUO, odnose na iste kolokacijske prostore te potrebne radnje i uvjete, Agencija je predložila da se određeni dijelovi iste usklade s RUO-om. Agencija je predložila usklađenje i visinu naknada za vrijeme rada (sati) po uzoru na naknade definirane u RUO-u, koje HT već primjenjuje u praksi, a s obzirom da je riječ o identičnim radovima i da su naknade određene s obzirom na načelo troškovne orijentiranosti stoga ne postoji opravdanje za različite naknade. Agencija je također zatražila dostavu normativa za tehnička rješenja koja čine dio specifikacije cijena usluge kolokacije za potrebe međusobnog povezivanja odnosno koje HT primjenjuje unutar ponude za kolokaciju, a ako bi isti bili transparentno prikazani unutar ponude za kolokaciju, iz razloga što to HT u praksi radi sukladno zatraženim normativima te ih primjenjuje kako za vlastite potrebe, tako i za dio usluga uspostave odnosno realizacije kolokacija za potrebe međusobnog povezivanja. Slijedom navedenog, Agencija je podneskom od 14. siječnja 2009. g. od HT-a zatražila da radi izdavanja suglasnosti dostavi do 22. siječnja 2009. g. Vijeću Agencije standardnu ponudu usklađenu s navedenim prijedlozima.

Očitovanje HT-a na podnesak Agencije od 14. siječnja 2009. g. Agencija je zaprimila 22. siječnja 2009. g. HT je ponovio prigovore u svezi pravne osnove upravnog postupka te je dostavio svoje prijedloge dokumentacije: prijedlog izmjena ponude za kolokaciju s označenim izmjenama u tekstu (prilog 2.); Troškovnik HT-Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja (prilog 3.); objašnjenje cijene sata rada T-Coma (prilog 4.). HT je tom prilikom prihvatio dio predloženih izmjena ponude za kolokacijske usluge, dok izmjenu u svezi cijena sata radnika nije prihvatio već je dostavio svoje objašnjenje cijena sata radnika te naveo kako način na koji je Agencija odredila nove cijene nije transparentan.

Slijedom navedenog, Vijeće Agencije je temeljem članka 128. stavka 2. i članka 133. stavka 2. ZEK-a, u skladu s člankom 56. stavkom 19. ZOT-a, člankom 7. stavkom 12. pravilnika i člankom 215. ZUP-a djelomičnim rješenjem od 26. siječnja 2009. g., klasa: UP/I-344-01/08-01/03309, urbroj: 376-11-09-08 naložilo HT-u određene izmjene teksta standardne ponude te dostavu takve izmijenjene ponude, u roku od 8 dana, Vijeću Agencije radi izdavanja suglasnosti. Kako je HT je svojim očitovanjem od 22. siječnja 2009. g. dostavio dokumentaciju koju je potrebno dodatno analizirati, Vijeće Agencije je u djelomičnom rješenju odlučilo da će se rješavanje problematike usklađivanja ponude za kolokaciju završiti nakon utvrđivanja činjeničnog stanja.

U daljnjem tijeku postupka Agencija je 26. siječnja 2009.g. ponovno dostavila HT-u prijedloge izmjene ponude za kolokaciju te je predložila i izmjene »Troškovnika HT-Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja« (dalje u tekstu: troškovnik) koji je HT dostavio 22. siječnja 2009. g., a isti čini dio specifikacije cijena usluge kolokacije za potrebe međusobnog povezivanja. Nakon što je analizirala troškovnik, Agencija se u navedenom dopisu očitovala HT-u po pojedinoj stavci troškovnika te je u svezi stavke iz poglavlja 1.1. predložila nove cijene, s obzirom da smatra da su cijene koje je HT predložio neopravdano visokog iznosa. Agencija je naložila HT-u da svoje očitovanje i potrebnu dokumentaciju dostavi u roku od 8 dana od zaprimanja podneska Agencije i to neposredno u prijamnu pisarnicu Agencije.

HT se očitovao podneskom od 9. veljače 2009. g. te je ponovno odbio prijedlog Agencije za izmjenu cijene rada iz dodatka 7 »Cijene« članka 1.5. »Vrijeme rada kod naplate prema utrošenom vremenu i materijalu«, dok se na dostavljeni prijedlog Agencije za izmjene troškovnika nije očitovao radi kratkoće roka. Naime, HT je u podnesku od 9. veljače 2009. g. naveo kako će se o prijedlogu izmjena troškovnika »direktno očitovati najkasnije do 13. veljače o.g..«. Isto tako, ponovio je prigovor kratkoće roka te nalog za neposrednu dostavu u pisarnicu Agencije, smatrajući da su isti u suprotnosti s člankom 17. stavkom 5. ZEK-a i člankom 102. ZUP-a.

Nadalje, HT je 11. veljače 2009.g. dostavio Vijeću Agencije standardnu ponudu usklađenu s djelomičnim rješenjem od 26. siječnja 2009. g. te je Vijeće Agencije 16. veljače 2009. g. na istu izdalo suglasnost odlukom klasa: UP/I-344-01/08-01/03311, urbroj: 376-11-09-11. Navedenom odlukom Vijeće Agencije je djelomično ukinulo privremeno rješenje od 23. prosinca 2008. g., na način da je isto ostalo na snazi u dijelu koji se odnosi na ponudu za kolokaciju.

U daljenjem tijeku postupka Agencija je pristupila utvrđivanju činjeničnog stanja u svezi ponude za kolokaciju. Kako HT do 26. veljače 2009.g. nije Agenciji dostavio svoje očitovanje u svezi prijedloga Agencije za izmjenu troškovnika, Vijeće Agencije je o problematici izmjene troškovnika odlučilo temeljem stanja spisa. Prigovori HT-a u svezi neposredne dostave u pisarnicu neutemeljeni su iz razloga što Agencija ima pravo, radi ekonomičnosti upravnog postupka, a sukladno članku 6. ZUP-a, osobito imajući u vidu da je HT odbijao postupati po prijedlozima Agencije iz podnesaka od 19. prosinca 2008.g. i 14. siječnja 2009.g. te s obzirom na činjenicu da je u upravnom postupku na snazi bilo privremeno rješenje od 23. prosinca 2008. g., kao i djelomično rješenje od 26. siječnja 2009. g., odrediti i neposrednu dostavu. Isto tako, HT-u je dodijeljen zakonski rok za očitovanje, sukladno članku 17. stavku 5. ZEK-a, jer je u podnesku od 26. siječnja 2009. g. Agencija istaknula da se HT treba očitovati u roku od 8 dana od dana zaprimanja podneska Agencije. Činjenica je da je HT podnesak Agencije zaprimio 30. siječnja 2009. g., a svoje očitovanje dostavio je Agenciji 9. veljače 2009. g. Dakle, HT nije udovoljio nalogu iz podneska Agencije od 26. siječnja 2009. g. Dakle, HT nije udovoljio nalogu iz podneska Agencije od 26. siječnja 2009. g. odnosno nije poštivao instrukcijski rok od 8 dana, već je svoje očitovanje dostavio 9. veljače 2009. g. Slijedom navedenog, HT nije zakinut u svom zakonskom pravu koje se temelji na članku 17. stavku 5. ZEK-a. U svezi problematike ponude za kolokaciju kao i troškovnika, Agencija ostaje pri svojem stajalištu od 26. siječnja 2009. g. Naime, Agencija ne može prihvatiti obrazloženje HT-a za cijenu sata radnika, s obzirom da su za identične radove u RUO-a već definirane cijene, koje HT primjenjuje u praksi te bi prijedlog HT-a doveo do situacije da za identične radove u izgradnji kolokacijskih prostora na tržištu egzistiraju dvije različite cijene. Isto tako, Agencija napominje da su visine naknada za navedene radove određene po uzoru na naknade definirane u Dodatku 11 članku 2.3. RUO-a. Naime, Vijeće Agencije je prilikom izmjene RUO-a obrazložilo na koji način je navedena naknada određena, uzimajući u obzir cijene jediničnog troška sata radnika HT-a te visine razumne stope povrata ulaganja u iznosu od 10,88%. Nadalje, vezano na dostavljenu analizu troškova pomoću koje je HT odredio predmetnu naknadu (iz podneska 22. siječnja 2009. g.), na način da je priložio tablicu s jediničnim troškom sata rada (u iznosu od 155,74 i 211,28 kuna) te pri tome napomenuo da je na taj jedinični trošak pridodan opći administrativni trošak i marža u iznosu od 20%, Vijeće Agencije smatra da ista nije primjerena s obzirom da za iste radove unutar RUO-a, koje HT već primjenjuje u praksi, HT naplaćuje drugačije cijene radova. Isto tako, Vijeće Agencije je rješenjem od 21. srpnja 2008. g. za identične radove zaključilo da će, dok se ne završi proces računovodstvenog razdvajanja i troškovnog računovodstva HT-a, razumna stopa povrata na ulaganja biti postavljena na razini referentnih vrijednosti (benchmark) visine stope povrata na ulaganja operatora u zemljama EU. U analizi kretanja visina stopa povrata na ulaganja operatora u zemljama EU korišteni su podaci iz određenih zemalja EU (Austrija, Belgija, Cipar, Češka, Danska, Estonija, Finska, Francuska, Grčka, Irska, Italija, Litva, Norveška, Njemačka, Poljska, Portugal, Slovenija, Španjolska, Švedska, Ujedinjeno Kraljevstvo). Slijedom navedenog, a u cilju usklađenja navedene naknade s europskim prosjekom, Vijeće Agencije je odredilo visinu razumne stope povrata ulaganja u iznosu od 10,88%.

Slijedom svega navedenog, Vijeće Agencije nije usvojilo prijedlog HT-a te je odlučilo kao u točki I. izreke pod Ad1.

U svezi troškovnika, a s obzirom na činjenicu da HT unatoč nalogu Agencije nije dostavio očitovanje na njezin prijedlog izmjena istog, Agencija ostaje pri stajalištu iznesenom u podnesku od 26. siječnja 2009. g. Naime, Vijeće Agencije smatra da su predložene cijene u članku 1.1. »MONTAŽA DDF RAZDJELNIKA I INTERKONEKCIJSKOG KABELA« predmetnog troškovniku neopravdano visokog iznosa. Stoga Vijeće Agencija smatra da izračun stvarnog troška pojedinih radova treba biti određen na način da je maksimalno potrebno vrijeme za izvođenje pojedinih radova pomnoženo s cijenom norma sata za kabelmonterske radove u iznosu od 178,00 kuna (u ovaj iznos uračunata razumna stopa povrata na ulaganje u iznosu od 10,88%) te se na dobiveni iznos dodatno primjenjuje i opći administrativni trošak u iznosu od 12,18% (prema postojećem prijedlogu HT-a iz drugih postupaka koji se vode pred Agencijom).

Nadalje, stavke 1.1.10., 1.1.11. i 1.1.12 predmetnog troškovnika HT-a objedinjene su u jednu stavku 1.1.9 »Povlačenje multikoaksijalnog kabela«, po analogiji s »povlačenjem ATOK ili drugog kabela u razdjelniku ili prostoru centrale završnog nastavka do glavnog razdjelnika« iz troškovnika u sklopu RUO-a te navedena stavka iznosi 10,30 kune po metru (u ukupnom iznosu). Također, Vijeće Agencije je dodalo novu stavku »Prijevoz za realizaciju kabel monterskih radova« u iznosu od 4 kune po km (u ukupnom iznosu). Ovu cijenu HT već duže vrijeme primjenjuje u praksi te je ista samo dodana ovom cjeniku. Nadalje, stavka 1.1.7. »Obilazak lokacije i pripremni radovi« je izbačena kao nepotrebna jer Vijeće Agencija smatra da se izvid na terenu obavlja u sklopu stavke 2.1.1. »Izrada tehničkog rješenja«. Vezano uz stavku 2.1.1. »Izrada tehničkog rješenja (uključeni troškovi puta)«, Vijeće Agencije smatra da je predložena cijena neopravdana tj. da ista ne prikazuje stvarni trošak. Naime, sukladno cijeni rada na poslovima nadzora, projektiranja, provjere kompatibilnosti i planiranja, Vijeće Agencija smatra da je za izradu tehničkog rješenja za fizičku unutarnju kolokaciju (s uključenim troškovima puta) opravdana cijena u konačnom iznosu od 3.552,00 kuna (dostatno vrijeme za izradu tehničkog rješenja je 16 radnih sati i pomnoženo s cijenom sata radnika u iznosu od 222 kn), a sve sukladno obrazloženju iz rješenja Vijeće Agencije od 6. veljače 2009. g. vezano za troškovnik za kabel monterske radove u izgradnji kolokacijskih prostora koji je dodatak RUO-u. Navedene izmjene Vijeće Agencije predlaže na temelju zajedničkog izvida predstavnika HT-a i Agencije te analize cjelokupnog procesa prilikom izrade tehničkih rješenja za kolokacijske prostore. S obzirom da je cijena izrade tehničkog rješenja bazirana na cijeni norma sata od 222 kn na ovaj iznos se ne primjenjuje dodatni administrativni trošak jer je već u navedeni iznos isti uračunat. Cijenu pod stavkom 2.1.2. »Izrada izvedbeno tehničke dokumentacije« potrebno je uskladiti s predloženim cijenama iz RUO-a, na način da ista glasi »Izrada izvedbeno-tehničke dokumentacije instaliranih koaksijalnih parica (1 parica=1 komad) i unos u DIS« u konačnom iznosu od 2,88/kom, s obzirom na istovrsnost troškova. Cijenu pod stavkom 2.2.1. Vijeće Agencije je uskladilo s konačnom cijenom sata radnika u iznosu od 222,00 kune sukladno točki I. izreke pod Ad 1.

Slijedom svega navedenog, Vijeće Agencije odlučilo je kao u točki I. izreke pod Ad2.

Vijeće Agencije je temeljem članka 128. stavka 2. i članka 133. stavka 2. ZEK-a, u skladu s člankom 56. stavkom 19. ZOT-a, člankom 7. stavkom 12. pravilnika i člankom 215. ZUP-a, odlučilo kao u točki I. izreke ovog djelomičnog rješenja te je naložilo HT-u da izmijeni ponudu za kolokaciju dostavljenu Agenciji 22. siječnja 2009. g.. Isto tako, u točki II. izreke Vijeće Agencije naglasilo je da u ostalom dijelu tekst ponude za kolokaciju ostaje neizmijenjen te je u točki III. izreke naložilo HT-u da u roku od 8 dana dostavi Vijeću Agencije tekst ponude za kolokaciju usklađen s naloženim izmjenama, radi izdavanja suglasnosti. Sukladno članku 14. ZOT-a, Vijeće Agencije odlučilo je kao u točki IV. djelomičnog rješenja te će isto biti objavljeno u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od primitka rješenja.

Klasa: UP/I-344-01/08-01/03309

Urbroj: 376-11-09-14

Zagreb, 26. veljače 2009.

Predsjednik Vijeća Agencije
Gašper Gaćina, dipl. ing. el., v. r.

Ostalo, NN 42/2009-965